Breizh Biodiv, an diazezadur breizhat gouestlet da warez an endro · Région Bretagne\nDegemer > Hor c’heleier > Breizh Biodiv, an diazezadur breizhat gouestlet da warez an endro\nD’ar Meurzh 15 a viz Kerzu, Loïg Chesnais-Girard, prezidant Rannvro Breizh, ha Nicolas Hulot, prezidant a enor an Diazezadur evit an Natur hag an Dud (DND) o doa roet lañs d’an diazezadur Breizh Biodiv, dindan gwarez an DND. Graet eo Breizh Biodiv evit buanaat an treuzkemm ekologel e Breizh, ha souten a ray ar raktresoù lec’hel evit mad an holl abalamour da wareziñ ar vevliesseurted ha danvez an natur.\nBuanaat ar cheñchamantoù emzalc’h a-hiniennoù hag a-stroll\nGwareziñ ar vevliesseurted war zouar ha war vor, kaout dour mat ha gwareziñ ar meteier anezhañ, adreiñ tachennoù d’an natur pe d’ar c’hoadeier, sachañ evezh an dud war an endro ha deskin anezhañ dezho, labourat asambles gant keodedourien all … niverus eo al luskoù e Breizh, hag ar re o deus raktresoù ivez.\nMennet eo Breizh Biodiv da souten an oberoù hep pal kenwerzhel evit mad an holl, pegen liesseurt bennak e vefent, e-sell da vuanaat treuzkemm an endro e-tal ar prez a denn d’an hin. Bez’ emañ en un argerzh dengarour oberiat.\nWar-zu ur “mesenerezh evit an endro”\nDibar eo Breizh Biodiv rak kevredañ a ra oberourien publik ha prevez, en o zouez mesened kentañ evel EDF, ENGIE hag ARKÉA, gant tud hag a ren raktresoù evit mad an holl evel ar c’h-KBNE (Kevre Breizhat Natur Endro), ar C’hevre gwareziñ al laboused (KGL), Abibois peotramant un aozadur publik evel an OBK. Bez’ ez eus ken-diazezerien all ouzh ar stern (bankoù, strolladoù industriezh ar boued, tolpadoù kêrioù…) hag emeur ivez o sevel kevelerezhioù barregezhioù gant an OBK (Ofis broadel ar c’hoadeier) hag ar Strollad Ar Post. A-hend-all e peder strollegezhioù Breizh da gemer perzh e Breizh Biodiv.\nKlask a reer gwriziennañ en tiriad ur « mesenerezh evit an endro » abalamour da vont diouzh cheñchamant an hin hag ivez da zousaat e efedoù ha da wareziñ ar vevliesseurted hag an danvezioù. An arc’hanterien a c’hallo pe reiñ arc’hant d’an diazezadur nevez dre vras, pe arc’hantañ un tiriad pe ur raktres difer.\nUr benveg arc’hant nevezus\nPa vesk arc’hant publik (45%) hag arc’hant prevez (55%), ar stignad skoazell-se a glask desachañ bed an embregerezhioù, d’an oberourien-se da labourat asambles gant ar Rannvro evit an treuzkemmoù e Breizh, ha gant-se d’ober ma vo-hi neptu a-fet ar c’harbon. Pa oa bet krouet an diazezadur e oa bet roet 200 000 € dezhañ, ha mennet eo da dizhout 600 000 € ac’hann da fin 2021 gras d’un efed « loc’henn ».\nLañset eo bet ar raktres-se gant ar Rannvro, ha divizet ez eus bet lakaat Breizh Biodiv dindan gwarez an Diazezadur evit an Natur hag an Dud e-pad 5 bloaz. Brudet eo hennezh evit e vailhoni a-fet an treuzkemm ekologel hag evit e engouestl e-pad 30 vloaz e-kichen oberourien an dachenn. Karget e vo da verañ an arc’hant a vo dastumet.\n5 tachenn briorek\nDa gomañs ne vo nemet ar strollegezhioù hag ar c’hevredigezhioù a c’hallo kemer tro eus an diazezadur Breizh Biodiv. Choazet e vo al luskoù dre c’halvoù da raktresoù ha galvoù da ginnigoù. Lañset e vint lerc’h-ouzh-lerc’h er mizioù da zont ha tennañ a raint da zalc’hoù rannvroel :\nPlantañ evit an amzer da zont\nOber evit ar vevliesseurted\nOber evit gwareziñ an dour\nEn em ober diouzh tommadur an hin\nBodañ ar geodedourien\nUr galv kentañ da raktresoù diwar-benn ar vevliesseurted hag ar c’hoadeier a vo kinniget adalek miz Genver 2021. Gantañ e c’hallor plantañ 5 milion a wez e Breizh ac’hann da 2025, ha daougementiñ evel-se ar palioù bloaziek lakaet gant ar programm Breizh Forest Koadeier. Gallout a ray an diazezadur kemer perzh e kement-se dre ur c’hevelerezh gant an OBK\nUn engouestl Breizh COP\nPa oa bet aprouet gant ar Rannvro e miz Gouere an engouestl « bevliesseurted ha danvezioù », he doa adkadarnaet he frioriezhioù a-fet gwarez ar meteier, kalite an dour hag an danvezioù naturel, hag he skoazell d’ar frammoù ha d’ar stignadoù a sikour an dud da gompren a-stroll e-barzh kement-se.\nPa roer lañs d’an diazezadur Breizh Biodiv en em gaver e lusk Breizh COP, en-dro da dalvoudoù diazez ar genskoazell, an engouestl, skiant an traoù graet a-stroll, an digorded hag an ijin.


Selaou en dro | 25 den deuet da gaozeal diwar-benn ar brezhoneg e Roazhon\nmercredi 4 novembre 2015 à 16:17 Par Pauline Kerscaven, France Bleu Breizh Izel\nWar-eeun e oa skipailh France Bleu Breizh Izel, e Roazhon, d'ar meurzh 3 a viz Du, evit kaozeal eus implij ha plas ar brezhoneg e bro Roazhon. Deuet e oa 25 da gomz e kafe ar Maezioù frank ha 25 den all da selaou outo. Selaouit en-dro ouzh an abadenn !\nSkipailh France Bleu Breizh Izel e Roazhon. © Radio France - Radio France\nLodenn 1 : an istor hag ar sifroù\nKomzet e vez brezhoneg gant 7 500 den e bro Roazhon hiziv. Met piv int ? Hag-eñ e c'heller kaozeal eus un idantelezh breizhat e Roazhon ?\nYann ar Meur ha Fulup Travers. © Radio France - Pauline Kerscaven\nPedet oa Fulup Travers, e-karg eus Ofis publik ar brezhoneg e Roazhon ha Yann ar Meur, soner hag ezel deus ur bodad kozh, ar CCIB (Comité consultatif pour l'identité bretonne).\nLodenn 1: an istor hag ar sifroù\nLodenn 2 : ar skolioù\nGant muioc'h eget 700 bugel skoliataet en hentadoù divyezhek, eo deuet Roazhon da vezañ pol rannvroel brasañ lec'h ma vez kelennet brezhoneg. Hag-eñ 'zeus startijenn c'hoazh gant ar gelennerien hag ar gerent ? Peseurt raktresoù a zo war ar stern ? Hag-eñ e vo krouet ur skolaj Diwan en Il-ha-Gwilun ? Petra a vez graet e-barzh ar greizenn dudi ?\nMoragne Cotten, Elen Cariou, Typhen Livet hag Emmanuel Roy. © Radio France - Pauline Kerscaven\nPedet e oa Elen Cariou, eil renerez skol Diwan ; Typhen Livet, eus Dihun ; Emmanuel Roy, eus Divyezh ; Tudwal Girard, animatour er greizenn dudi ha Morgane Cotten, evit kaozeal eus raktres ar skolaj.\nLodenn 2 : ar skolioù.\nLodenn 3 : dañs ha sonnerezh\nBez ez eus 15 bagad ha 15 kerlc'h keltiek en Il-ha-Gwilun. Ur bern traoù a vez aozet ganto. Ouzhpenn da-se e vez kavet er Roazhon ur skol, ar Pont Sup', lec'h ma vez stummet ar sonnerien.\nLouri Derrien, Clairre Corre ha Philippe Le Lay. © Radio France - Pauline Kerscaven\nPedet e oa Claire Corre evit komz diwar-benn ar bagadoù ; Louri Derrien, evit lakaat ar gomz diwar-benn ar Pont Sup' ha Philippe Le Lay, dañser e kerlc'h Saozon-Sevigner.\nLodenn 3 : an dañs hag ar sonnerezh\nLodenn 4 : ar bodad lenn\nBep miz en em gav asambles un toullad tud evit kaozeal diwar-benn ul levr lennet ganto. En o zouez, Annaïg Kervella.\nLodenn 4 : bodad lenn Roazhon.\nLodenn 5 : diskouezadeg "Evañ" ha kevredigezh Dastum\nBetek an tregont a viz Ebrel e vez kinniget an diskouezadeg "Evañ" e mirdi Breizh. Implijet e vez e-barzh dielloù dastummet gant ar gevredigezh Dastum.\nPedet e oa Paskal Nignol, o labourat ar mirdi. Klevet e oa bet ivez Ifig Troadeg, a labour e Dastum.\nLodenn 5 : diskouezadeg ha Dastum.\nLodenn 6 : ar mediaoù\nE Roazhon emañ sez France 3 Breizh. Embannet e vez e Roazhon ivez kazetennoù Bremañ hag #brezhoneg.\nPedet e oa Goulvena an Henaff *ha _Yann-Herle Gourves, eus France 3 ha *_Milio Latimier, kazetenner Bremañ.\nLodenn 6 : ar mediaoù.\nLodenn 7 : ar stummadurioù evit an dud deuet hag ar studierien\nDont a ra tud yaouank ha dud deuet e Roazhon nemet evit studiañ ar brezhoneg : er skol-veur met ivez e Skol an Emsav.\nGwenvael Jequel, Brendan Budoc ha Gwendal Denez. © Radio France - Pauline Kerscaven\nPedet e oa Gwenvael Jequel, rener Skol an Emsav ; Gwendal Denez, kelenner e skol-veur Roazhon daou ha Brendan Budoc, ezel eus ar gevredigezh Kejadenn.\nLodenn 7 : ar stummadurioù.\nLodenn 8 : kevredigezhioù bro Roazhon\nGant an emglev Skeudenn e vez bodet muioc'h eget hanter-kant kevredigezh ha 4 000 ezel. Ganto e vez aozet ur festival bras : Yaouank.\nPedet e oa Morgane Le Corveller, kenprezidantez Skeudenn ha Morgane Colas, eus skipailh Yaouank.\nLodenn 8 : kevredigezhioù ar vro.\nLodenn 9 : politikerezh\nUn diviz diwar-benn politikerezh ar brezhoneg e bro Roazhon a oa aozet evit echuiñ gant an abadenn.\nLéna Louarn, Yann-Mikael Sanner hag Ana Sohier. © Radio France - Pauline Kerscaven\nPedet e oa Yann-Mikael Sanner, eus ar bodad Brezhoneg e Roazhon ; Ana Sohier, dilennet en ti-kêr ; Léna Louarn, dilennet er rannvro ha Yann ar Meur.\nLodenn 9 : politikerezh.\nLodenn 10 : Youenn Guillanton\nWar-eeun e oa ganeomp ar c'haner Youenn Guillanton ha paotr ar gitar Pascal Ferrari. Selaouit en-dro ouzh an tonioù kinniget ganto.\nKanaouenn 1 Youenn Guillanton ha Pascal Ferrari.\nKanaouenn 2 Youenn Guillanton ha Pascal Ferrari.\nKanaouenn 3 Youenn Guillanton ha Pascal Ferrari hag atersadenn.


treset gant ur c'henrouedader\nPolandball (mellbolonia diwar skouer football), a anver countryball (mellvro) ivez, zo un Internet meme krouet gant implijerien ar Genrouedad. Er bloaz 2009 e voe boulc'het er rann /int/ eus krautchan.net.\nBannoù-treset a-vil-vern e mod kennasket eo Polandball, ma vez broioù aroueziet gant melloù oc'h ober goap e brizhsaozneg (Broken English) ouzh an darempredoù etrebroadel hag eus ar bloc'heiladoù a vez diwar-benn bro pe vro.\n3 Countryballs arall\n4 Lec'hiennoù all\nGwriziennet eo Polandball en ur "brezel" a voe e miz Eost 2009 etre kenrouedaderien eus Polonia hag ar peurrest eus ar bed war drawball.com, a oa ul lec'hienn ma c'halle forzh piv tresañ forzh petra ha kemmañ tresadennoù a oa bet graet en e raok.\nPoloniz e soñjas dezho tresañ banniel o bro war ur vell, ruz el laez ha gwenn en traoñ, gant ar ger POLSKA ("Polonia") skrivet er c'hreiz anezhi. Buan e voe miliadoù a Boloniz all oc'h adtapout ar vell-se ha diwar kenurzh gant 4chan e voe ar vell goloet gant ur svastika nazi ramzel.\nKrautchan.net a oa un imageboard alamanek ma c'halled eskemm skeudennoù. Kenrouedaderien saoznek e oa an darn vrasañ eus implijerien he rann /int/.\nWar anv un implijer breizhveurat anvet Falco e lakaer deroù ar Polandball, pa dresas ar vell gentañ dre MS Paint e miz Gwengolo 2009. E-maez eus pep soñj politikel e voe ar meme krouet evit ober goap eus ur Polonad anvet Wojak a drese en hevelep lec'hienn hag a skrive e broken English. Goude-se e voe bannoù-treset Polandball treset a-zevri gant Rused.\nDodennoù[kemmañ | kemmañ ar vammenn]\nBreizh-Veur treset war an Internet e doare Polandball\nUr skouer eus ur Polandball savet gant ur c'henrouedader diwar-benn Jorjia ha Wikipedia\nPolonia, hec'h istor, he darempredoù gant ar broioù all hag he bloc'heiladoù eo diazez Polandball.\nPoloniz a vez gwelet evel brashunvreerien vezhus o vezañ Poloniz. Brudet e voe ar meme goude ma'z eas un nijerez Tu-154 d'an traoñ e Smolensk er bloaz 2010, o lazhañ Lech Kaczyński, prezidant Polonia.\nE Broken English ha luc'haj ar Genrouedad e vez ar chomzoù e Polandball, ar pezh a zo damheñvel ouzh ar meme Lolcat. A-ratozh-kaer e vez mell Polonia treset e ruz a-us gwenn, a zo ar c'hontrol eus banniel ar vro. Atav e vez Polonia o ouelañ e dibenn ar vandenn-dreset.\nLod bannoù-treset Polandball' zo diazezet war ar fed ma c'hall Rusia mont da veajiñ en egor, ar pezh a c'houlaka ez eo Polonia dic'houest da ober kemend-all.\nUnan eus ar bannoù-treset Polandball brudetañ a grog dre an Douar tost da vezañ pulluc'het gant un oablegenn ramzel. An holl vroadoù a c'hall beajiñ en egor a ziviz mont da dreiñ tro-dro d'ar blanedenn, hag e dibenn an istor e chom Polonia hec'h-unan o ouelañ war an Douar.\nE Broken English e lavar Polonia neuze al lavarenn vrudet Poland cannot into space ("Polonia ket gouest en egor"). En doare fentus-se ivez e paouez Rused da dabutal gant Poloniz a-zivout pe vroad zo dreist eben.\nUr Polandball all zo troet war-du ar flemmfent istorel ha politikel : Polonia zo gwelet oc'h enoeiñ ar melloù all abalamour ma c'hoari he faborez pa ziskleir bezañ bet galloudusañ broad ar bed a-c'houde bezañ bet trec'h war Rusia ha Turkia ; evel-just e c'hoarzh ar melloù all outi, ha krog eo Polonia da huchal kurwa ("gast") en ur ziskouez ur panell Internet serious business — ul lugan war ar Genrouedad, a dalvez da c'hogeañ neb a fae war dodennoù a zo. Goude-se, evel dleet e Polandball', e weler Polonia o ouelañ.\nCountryballs arall[kemmañ | kemmañ ar vammenn]\nGallout a ra Polandball diskouez bannoù-treset diwar-benn broioù estreget Polonia, hogen Polandball a reer anezho evelkent dre genemglev dispis. Countryballs a reer anezho ivez. Hervez Lurkmore.to, Bavaria he deus he mell dezhi. Melloù all zo bet krouet evit ar Stadoù-Unanet, Katalonia ha Siberia. Singapour a vez treset e stumm un tric'horn hag anvet Tringapore. Israel zo e stumm ur gourdiñs (oc'h ober dave d'ar fizik yuzev). Ur vrikenn a ya da aroueziñ Kazakstan. Breizh-Veur a zoug un tog hag un unwerenn.\nLec'hiennoù all[kemmañ | kemmañ ar vammenn]\n(en) Polandball at Knowyourmeme.com. Kavet : 03 C'hwe 2022.\n(en) Polandball Wiki. Kavet : 21 Ebrel 2022.\n↑ Ur poellad-tresañ eo Microsoft® PaintTM\n↑ (ru) Int. Kavet : 03 C'hwe 2022.\nAdtapet diwar « https://br.wikipedia.org/w/index.php?title=Polandball&oldid=1988572 »\nKemmoù diwezhañ degaset d'ar bajenn-mañ d'an 25 Ebr 2022, da 18:15.


Buhez ar Zent. pages 624-625. Encyclopédie Marikavel.\npages 624, 625\nSeizvet devez a viz Gwengolo\nMerzer en Nïkomedi (303)\nD'ar 24 a viz c'houevrer 303, Dioklesian, laket pennadou ennan gant Galer, a zigoras an dekvet brezel a reas impalaered Rom d'an Iliz.\nEn devez-ze, da c'houlou-de, war mogeriou Nikomedi, e c'kelled lenn pevar gourc'hemen neve-flamm, douget eneb ar gristenien :\n- Ar gristenien n'o deus ôtre ebet ken d'en em vodan, a lavare ar c'hentan.\n- O ilizou a dle bezan diskaret, a lavare an eil.\n- O levriou sakr a dle bezan strinket en tan, a lavare an trede.\n- Ar gristenien a zo eus an noblanz a gollo o renk; ar re a zo eus an dud entre a gollo o frankiz; ar re a zo eus ar sklavourien a gollo, evit mat, an esperans da welet o chadennou o kouezan, a lavare ar pevare.\nEun den yaouank a renk uhel, a hanver Yan, a vervas ar gwad en e galon o welet kemend-all a zislealded. War al leur-gêr, hag a-wel d'an holl, e tiframmas ar paper diouz ar voger hag e lakas anezan a dammou, en eur youc'hal : « An dra-man, marvat, eo gonidou an impalaered war ar Gothed hag ar Sarmated. »\nDismegansus ha flemmus meurbed oa komz an den mat-ze, rak dre eno e tiskoueze e vije bet gwelloc'h ha furoc'h da vistri ar vro en em gemer ouz ar gouezidi, eget ouz ar gristenien, sentusan sujidi a oa er rouantelez.\nDal ma klevas Dioklesian kelou eus ar pez a oa c'hoarvezet, e reas teurel er prizon ar c'hristen kalonek en devoa bet an hardiegez da rogan e urziou. Skourjezet e oe neuze evit gwelet hag anezan e-unan eo en devoa grêt e dôl, pe evit senti ouz re-all, ha pa oe anat ne vije gallet tennan netra dioutan, e oe devet en beo. Al levenez a skedas war e dal betek e huanad divezan. Mervel a reas d'ar 24 a viz c'houevrer 303.\nE hano a zo e-touez ar zent a ra Iliz Rom o gouel d'ar 7 a viz gwengolo.\nEn de-man, e rêr ive gouel sant Dogmael pe Toll, bet eskob en hon bro, e kerz ar Vet kantved; pedet eo evit rei ar c'herzed d'ar vugale divezat.\nEnoret eo en Peurit hag en Rospez, en diou chapel gwestlet d'ezan.\nSetu aze, avat, eur merzer hag en deus skuilhet e wad evit hano ar C'hrist : n'en deus bet aon ebet rak gourdrouzou e varnerien; n'en deus ket klasket gloar ar bed-man, hag en em gavet eo en rouantelez an nenv.\nAn Otrou a ra d'an den just mont dre an hencbou eün, ha diskouez a ra d'ezan rouantelez Doue. — N'en deus bet aon ebet rak gourdrouzou e varnerien; n'en deus ket klasket gloar ar bed-man, hag en em gavet eo en rouantelez an nenv.


Friedrich Prusia (1794-1863) - Wikipedia\nFriedrich Prusia (1794-1863)\nFriedrich Wilhelm Ludwig Prusia, pe Friedrich Wilhelm Ludwig von Preußen (en alamaneg), bet ganet d'an 30 a viz Here 1794 en Berlin (Rouantelezh Prusia d'ar mare-se) ha marvet d'ar 27 a viz Gouere 1863 er memes kêr, a oa ur jeneral prusian.\nFriedrich Wilhelm Ludwig von Preußen\n3 E vuhez e Düsseldorf\n4 Bloavezhioù diwezhañ e Berlin\nMab e oa d'ar priñs Friedrich Ludwig Karl Prusia, ha d'e bried Friederike von Mecklenburg-Strelitz, a voe rouanez Hannover, pa eildimezas diwezhatoc'h. Niz e oa da roue Prusia, Friedrich Wilhelm III, ha lezvab e teuas da vezañ da roue Hannover, Ernst August Iañ Hannover.\nDaou vloaz e oa pa varvas e dad. Addimeziñ a reas e vamm.\nCharlotte Augusta Kembre a oa troet a-walc'h gant Friedrich e 1814 hag a soñje e timezje dezhañ. Meur a wech en em gavjont an eil gant egile, met da gazh ez eas an taol.\nDimeziñ a reas e 1817 e Ballenstedt da Luise von Anhalt-Bernburg (1799-1882), merc'h da Alexius Frederick Christian, Dug Anhalt-Bernburg.  Daou vab o doe :\nAlexander von Preußen (1820-1896) ha\nGeorg von Preußen (1826-1902).\nE vuhez e DüsseldorfAozañ\nAdal 1815 betek e varv e servijas ar Priñs evel komandant ur rejimant hobregonerien. O chom edo en ur palez Wilhelmstrasse betek 1820, pa voe anvet da gomandant an 20vet rannarme e Düsseldorf hag eno edo o chom e Kastell Jägerhof.\nTroet e oa gant ar Grennamzer, evel e genderv roue, Friedrich Wilhelm IV , ha gant kestell lezioù ar Roen. Prenañ a reas kastell Fatzberg, a voe e hañvlec'h, hag adenvel a reas anezhañ Burg Rheinstein.\nBloavezhioù diwezhañ e BerlinAozañ\nGalvet e voe da zistreiñ da Verlin e-pad ar Reveulzioù e 1848 e Stadoù Alamagn. Ken mat e oa e vrud e Düsseldorf ma voe anvet da geodedad a enor e 1856.\nFriedrich ne veve ket gant e wreg ken abaoe bloaz, abalamour ma oa klañv he nervennoù. En Eller edo-hi o chom, nepell diouzh Düsseldorf, ha mont a rae d'he gwelet bep an amzer.\nFriedrich, e bried hag e eil mab, zo beziet en ur chapel a lakaas sevel e Burg Rheinstein.\nKêr Fredericksburg, Texas, lesanvet Fritzburg er vro, a voe anvet evel-hen gant an diazezer, ar baron John O. Meusebach.\nAdtapet diwar « https://br.wikipedia.org/w/index.php?title=Friedrich_Prusia_(1794-1863)&oldid=1823261 »\nDernière modification le 10 Gen 2019, à 20:05\nKemmoù diwezhañ degaset d'ar bajenn-mañ d'an 10 Gen 2019, da 20:05.


Stumm eus an 28 Du 2017 da 20:22\n671 okted ouzhpennet , 2 vloaz zo\nStumm eus an 13 Du 2017 da 11:42 (kemmañ)\nStumm eus an 28 Du 2017 da 20:22 (kemmañ) (dizober)\n'''Impaleriezh Mali''' ([[Yezhoù mandingek|Mandingeg]]: ''Nyeni'' pe ''Niani''), anvet raloc'h ar '''Manden Kurufaba''' ha berraet e '''Manden''', a oa un impalaeriezh e kornôg Afrika a badas eus [] betek [].\nAn impalaeriezh a oa bet savet gant [[Sundiata Keita]] ha brudet e voe dre mestroni ar pennoù uhel evel [[Musa Keita]]. Yezhoù mandingek a oa komzet en impalaeriezh. Bez e voe an impalaeriezh vrasañ e Kornôg Afrika hag hiziv-an-deiz c'hoazh e chom e skeud dre ar yezh, lezennoù hag hengounioù.\nDarn an anaoudegezhioù a vez eus an impalaeriezh-se a zo deuet etrezek enomp er 14vet kantved dre an istorourien [[arab]] dreist-holl [[Ibn Khaldun]]. Ar beajour Ibn Battuta eus ar 14vet kantved hag ar beajour Marokan [[Leo Africanus]] eus ar 16vet kantved o deus bet skrivet ivez a-zivout an impalaeriezh Mali. Evel mammenn e gaver ivez an hengoun dre gomz Mandinka.\nAdtapet diwar « https://br.wikipedia.org/wiki/Dibar:MobileDiff/1776390 »


ENE(Z) un heuliadenn nevez e brezhoneg\nEnez, un heuliadenn e brezhoneg.\nPublié le 13/03/20 17:44 -- mis à jour le 13/03/20 20:29\nBrezhoweb a ginnig deoc'h un heuliadenn nevez e brezhoneg o tont deus Bro-Skos. Ene(z) a zo da welet war Brezhoweb fenoz adalek 8e45 noz ! Div rann nevez bep Gwener da noz.\nAn heuliadenn (adalek 8e45 noz)\nIstitlet eo an heuliadenn e galleg evit ar re a fell dezho, met posubl eo sellout outi hep an istitloù.\nMarteze da welout pa vo istitlou e brezhoneg.\nAr re a gomz brezhoneg n'o deus ket ezhomm istitloù normalamant, kinnig 'vez a-wechoù 'vit abadennoù 'zo lec'h m'eo un tamm diaes da gompren.


Leo Varadkar, e 2020\nLeo Varadkar, ganet d'an 18 a viz Genver 1979, zo ur politiker iwerzhonat eus ar gostezenn Fine Gael.\nGanet e voe e Dulenn, mab da Ashok Varadkar, ur mezeg indian, ha d'un Iwerzhonadez, Miriam Howell. Studioù a reas e Skolaj an Drinded e Dulenn ha mont da vezeg. Dilennet e voe da gannad e Dáil Éireann e 2007. Pevar bloaz war-lerc'h e teuas da vezañ ministr er gouarnamant. Goude dilennadeg 2016 e voe anvet da vinistr adarre.\nDilennet e voe e penn ar strollad Fine Gael d'an 2 a viz Mezheven 2017, pa oa bet roet e zilez gant an Taoiseach (kentañ ministr) Enda Kenny hag aet e oa da d-Taoiseach en e lec'h, da 38 vloaz hepken. Taoiseach eo bet etre Mezheven 2017 ha Mezheven 2020. Abaoe Mezheven 2020 ez eo unan eus ministred gouarnamant Micheál Martin.\nAdtapet diwar « https://br.wikipedia.org/w/index.php?title=Leo_Varadkar&oldid=1904968 »\nKentañ Ministred Iwerzhon\nKemmoù diwezhañ degaset d'ar bajenn-mañ d'an 15 Mez 2021, da 15:22.


Rubén González (pianoour) - Wikipedia\nRubén González (pianoour)\nRubén González (1919-2003) a oa ur pianoour kuban.\nGanet e oa e Santa Clara (Kuba) d'ar 26 a viz Mae 1919.\nEvitañ da vezañ troet gant ar medisinerezh e oa bet ret dezhañ paouez gant e studioù dre ma oa berr an arc'hant gantañ. Ur pianoour hep e bar e oa, bet tapet e ziplom gantañ e Skol-Sonerezh Cienfuegos (Kuba).\nE miz Meurzh 1996 en doa kemeret perzh en enrolladur an albom Buena Vista Social Club gant sonerien ha kanerien gozh all eus Kuba evel Ibrahim Ferrer, Orlando "Cachaito" López, Eliades Ochoa, Omara Portuondo, Compay Segundo, Barbarito Torres hag all. Un teulfilm a oa bet savet diwar-benn an darvoud-mañ gant ar filmaozer alaman Wim Wenders.\nAet e oa da Anaon en e di e La Habana d'an 8 a viz Kerzu 2003.\nSed amañ roll ar pladennoù bet enrollet gantañ evel unsoner :\n1999 Estrellas de Areito\nAdtapet diwar « https://br.wikipedia.org/w/index.php?title=Rubén_González_(pianoour)&oldid=1469052 »\nKemmoù diwezhañ degaset d'ar bajenn-mañ d'an 4 Ebr 2013, da 17:49.


Prison Break (film skinwel) - Wikipedia\nPrison Break (film skinwel)\nPrison Break a zo un stirad skinwel amerikan Prison a 81 rann a 43 munutenn pep hini. Krouet eo bet gant Paul Scheuring. Skignet eo bet da gentañ etre an 29 a viz Eost 2005 hag ar 15 a viz Mae 2009 war rouedad Fox.\nBet eo bet skignet e Frañs adalek an 31 a viz Eost 2006 betek ar 24 a viz Here 2009 war M6.\nIstor un den anvet Michael Scofield eo, en deus c’hoant saveteiñ e vreur Lincoln Burrows a zo kondaonet d’ar marv er Stadoù-Unanet...\n2.2 Implijidi an toull-bac’h\nMichael Scofield a vo toullbac’het espres evit sikour e vreur “Lincoln Scofield” hag a zo e trepas ar marv peogwir en deus lazhet un den. Evit sikour e vreur Michael Scofield en deus desket holl steuñvioù an toull-bac’h. An heuliad a ziskouez petra eo an endro en toull bac’h. Diskouez a ra buhez Michael ha Lincoln Scofield en toull-bac’h.\nMichael Scofield: an haroz, c’hoariet get Wentworth Miller\nFernando Sucre: mignon Michael, c’hoariet get Amaury Nolasco\nImplijidi an toull-bac’hAozañ\nKapiten Brad Bellick: c’hoariet get Wade Williams\nDr Sara Tancredi : c’hoariet get Sarah Wayne\nHenry Pope : renour an toull-bac’h c’hoariet get Stacy Keach\nAdtapet diwar « https://br.wikipedia.org/w/index.php?title=Prison_Break_(film_skinwel)&oldid=1871435 »\nDernière modification le 18 Ebr 2020, à 15:07\nKemmoù diwezhañ degaset d'ar bajenn-mañ d'an 18 Ebr 2020, da 15:07.


Hengoun Breizh ar binvioù sonerezh | Becedia\nHengoun Breizh ar binvioù sonerezh\nAozer : Michel Colleu / Ebrel 2019\nStrolladoù « sonerezh Breizh » ganto un akordeoñs, ur gitar tredan ha taboulinoù ; « lazseniñ broadel Breizh » , ur biniou, ur vombard hag un taboulin o vont d’e ober ; sonerien telenn « geltiek » ; bagadoù o biniaoù bras mod Skos… N’eo ket brav da Yann Soner goût e peseurt park lakaat e holl saout ! Kemmoù zo bet e gwirionez e binvioù seniñ ar bobl eus an eil koulz d’egile, hag eus eil bro Breizh d’eben ha p’eo ket koachet al liested vras-se gant skeudenn dallus ar c’houblad sonerien biniou-bombard.\n1800 : « muzet », violoñs, taboulin hag all\nN’eo ket testeniekaet ar c’houblad sonerien biniou-bombard, er stumm m’emañ bremañ, a-raok ar bloavezhioù 1790. Ur renabl eus ar binvioù a veze sonet e gouelioù ar bobl a c’heller sevel avat diwar rentaoù-kont melestradurel gouelioù an Dispac’h. Ar « vuzet » an hini a vez meneget an aliesañ, ur binioù anezhañ gwechoù zo, un oboe gwechoù all. Kaoz zo ivez eus bombard, « vèze » (muse / beuz) ha biniou… mont a ra un hanter eus ar menegoù-se gant binvioù o tennañ d’un oboe pe d’ur c’horn-sac’h. En eil renk e kaver menegoù eus ar violoñs, a veze sonet un tamm e pep lec’h, hag eus an daboulin. Rouesoc’h eo menegoù ar gimbard, ar viell, an dreujenn-gaol, ar fleüt hag an daboulinig. Anv ebet eus an delenn avat pa oa dilezet gant ar bobl abaoe ar XIVvet kantved.\n1900 : a bep seurt gizioù eus an eil bro d’eben\nAnavezet-mat eo avat doareoù ar sonerezh hag he binvioù e deroù an XXvet kantved ; ken mat ha ken munut ken ez eus bet savet kartennoù o renabliñ kantadoù a sonerien evit pep benveg sonerezh a oa e Breizh neuze. Degas a ra ar c’hartennoù-se div dachenn vras war-wel : tachenn ar c’houbladoù biniou-bombard (asambles gant un daboulin a-wechoù) en em lede war Bro-Gerne en he fezh ha Bro-Wened war-bouez al lodenn c’hallo anezhi dre vras, ha war broioù Loudieg ha Moñkoñtour e departamant Aodoù-an-Hanternoz. Evit ar veuz, ar c’horn-sac’h breizhek all, ne veze kavet nemet war ribloù genoù al Liger ken. Tachenn ar violoñs a oa an eil tachenn, distag-krenn diouzh an hini gentañ : Bro Dreger, e Breizh-Izel (e lec’h ma oa ar violoñs war an diskar), bro Bondi ha Breizh-Uhel en he fezh a yae d’he ober. Bro an dreujenn-gaol a oa Kerne-Uhel, e lec’h e veze sonet stank gant koubladoù, tra m’he c’haved c’hoazh, distankoc’h avat, er Mené ha e broioù Gwitreg ha Felger. Evit ar viell, n’he c’haved, bras he brud eno, nemet e lodenn c’hallo departamant Aodoù-an-Hanternoz. Un nebeud sonerien pif zo bet renablet ivez. E Plœuc / Ploheg, etre Sant-Brieg ha Loudieg, emañ kroaz-hent holl binvioù Breizh. War-dro 1900 e kaved eno sonerien biniou, bombard, biell, taboulin - ha violoñs nepell alese – D’ar c’houlz-se e veze sonet a-unan pe daou-ha-daou peurliesañ.\n1900 : donedigezh an akordeoñs\nKrouet e voe an akordeoñs diatonek (daou son dezhañ, evel an harmonika) war-dro 1830 ha savet e voe ar benveg nevez-se a-gantadoù adalek ar bloavezhioù 1870. Aloubet e voe ar maezioù gante adalek 1890, o kavout bod e lec’h ne oa ket bet kavet o flas gant ar binvioù a-c’hiz kozh, evel er Menez, ha pennbouzellet e voe gante an harzoù etre ar sonerezh kanet hag ar sonerezh sonet. Asambles gant an akordeoñs en em ledas giz an dañsoù daou-ha-daou, aezet c’hoari o zonioù gant ar « voest » nevez-se. Hag ar folkloristed d’ober bil neuze : « Tamm-ha-tamm emañ ar binvioù estren o klask kemer plas hon re » a skrive Loeiz Herrieu e miz c’hwevrer 1914 e Dihunamb. Ha mont a reas kement-se da wir : er bloavezhioù 1920 e tapas an akordeoñs bezañ trec’h war an holl vinvioù all nemet hag un nebeut toleadoù e vije ; rak bev-mat e chomas ar violoñs er Mené, kement all evit ar viell e su Sant-Brieg, an dreujenn-gaol e Kerne-Uhel, ar binioù hag ar vombard e el lec’hioù ma oa sonerien brudet a-gozh o terc’hel ganti.\nDiv nevezinti e-kreiz an XXvet kantved\nUl lañs nevez avat e tapas sonerezh Breizh e 1930 pa zegouezhas daou venveg nevez war un dro.\nBuan-tre e kavas an akordeoñs kromatek (ur son dezhañ, degouezhet e Paris war-dro 1900) e blas e Breizh. E Breizh-Uhel e kemeras ar sonerien akordeoñs-se plas ar « bouezous » diniver ha kas a rejont an tonioù kozh d’ar blotoù ; e Breizh-Izel e voe dibabet gante c’hoari an tonioù kozh diouzh o mod-int. E BroWened koulz hag e Kerne e voe savet koubladoù akordeoñs ha saksofon, war batrom kozh ar c’houbladoù sonerien. Tro-dro da Skrignag, war atiz If Menez e voe krouet ur stumm dibar da seniñ dañs-tro Kerne gant ar sonerien akordeoñs. Hag ar re-se da aozañ lazioù-seniñ bihan neuze, dezho ur « jâse » (taboulinoù) hervez ar c’hiz a oa e Bro-C’hall d’ar c’houlz-se.\nBiniou bras Bro-Skos eo an eil benveg a ziflukas e Breizh e 1930, broudet e implij gant folkloristed ar c’hêrioù koulz ha difennerien sevenadur Breizh KAV (Kenvreuriezh ar Viniaouerien). Ugent vloaz war lerc’h e oa aet o huñvre da wir, a-drugarez da labour pennek BAS (Bodadeg ar Sonerion) krouet e 1943, bet savet ar bagadoù ganti, strobadoù binvioù dibar anezhe, o vodañ binioù bras ha taboulinoù bro-Skos gant ar vombard. Ouzhpenn 1000 soner a zibunas evel-se e Kemper e 1956 da goulz « Trec’h meur ar sonerien ».\n2000 : an distro d’ar mammennoù ha trec’h al liested\nNa pelec’h omp arru ganti bremañ neuze ? Diwanet mat eo an had bet serret digant ar sonerien gozh e-pad un hanter-kantved. Savetaet eo bet ar pep brasañ eus ar modoù hag eus ar stummoù da seniñ a oa war-dro 1900, gant an azginivelezh-se. Kantadoù a goubladoù sonerien biniou ha bombard, daou venveg heverk eus Breizh, zo bremañ. Ha n’eo ket chomet muzikanerien Breizh da straniñ evit afer-se : tennet o deus o mad eus binvioù all ar bobl en XXvet kantved, ar gitar paneveken. Ha derc’hel a reont hiviziken da seniñ forzh peseurt benveg deuet eus penn all ar bed, asambles gant binvioù kozh ar Vro.\nMichel Colleu zo bet ken-diazezour ar gelaouenn Chasse-Marée, kaner, soner ha dastumer eo ivez, ha rener Ofis ar Glad Sevenadurel Dizanvezel an deiz a-hiriv. (OGSD)


Pajenn:Sales - Introduction d’ar Vuez devot.djvu/258 - Wikimammenn\nPajenn:Sales - Introduction d’ar Vuez devot.djvu/258\nmechant int, abalamour ma c’haboutissont erfin da bec’hejou ar c’hic, ha ma laeront ar garantez ha parconsecant ar galon divar goust Doue ha quer couls divar goust ur pried, pe da hini oa dleet ar garantez-se.\nSot ha fol int, abalamour n’o deveus na fount na ræson : ha vean int ivez, abalamour na zigaçont na profit, nac enor na contantamant. Er c’hontrol caus int da goll an amser, da ambarassi an enor, hep e roont quen plijadur nemet an ampressamant hac an hast da pretandi ha da esperout, hep gouzout casimant petra fell da pretandi : rac sonjal a ra bepret d’ar sperejou bian ha sempl-se, ez eus ne oun quet petra da zesirout hac e vanq ato un dra bennâc en desteniou hac er mercou a garantez, pere a roer dezo, ha ne ouffent quet lavaret petra ve, na ne finis jamæs o desir, mæs ato e teu da bressi o c’halon gant disfiziançou, jalousiou hac inquietudou perpetuel.\nSant Gregor a Nazianze o scrifa henep ar merc’het vean, a lavar traou caer var ar sujet-se : chetu amâ un darn eus ar pez a lavar, hac a so adresset particulieramant d’ar merc’het, mæs a so mad c’hoaz evit ar vouaset. Ho quenet natural a so suffisant evit ho Pried, mar deo evit cals a dud, evel ur roued astennet evit cals a laboucet, petra a erruo ac’hano ? hennez a blijo deoc’h, pehini en em blijo en ho quenet, renta a reot\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/258&oldid=102605 »\nKemmoù diwezhañ degaset d'ar bajenn-mañ d'an 4 Mez 2017, da 17:10.


war leurenn an Iridium Jazz Club\nNew York, Here 2008\nLester William Polsfuss, ganet d'an 9 a viz Even 1915 e Waukesha, Wisconsin (SUA), ha marvet d'an 12 a viz Eost 2009, anavet evet Les Paul, a oa ur gitarour, sonaozour, ludaouer hag ijinadenner stadunanat. Seniñ a rae gant e bried Mary Ford er bloavezhioù 1950.\nIjinet en deus ar gitar tredan hep kef dasson (solid-body), ha digoret an nor d'ar rock and roll. E fin e vuhez e sone jazz gant ar ganerez aostralian Nicki Parrott.\nA orin prusian e oa e dud, George hag Evelyn (Stutz) Polsfuss. Kar da ziazezerien ar vreserezh Valentin Blatz Brewing Company hag oberourien ar c'hirri-tan Stutz e oa e vamm.\nDispartiañ a reas e dud pa oa bugel. E vamm an hini a grennas an anv, d'ober Polfuss, ha goude Polfus, met Les Paul ne gemmas ket e anv d'ober hervez al lezenn. "Les Paul" e oa e anv-leurenn, ha netra ken, met Red Hot Red ha Rhubarb Red e oa bet da gentañ.\nAdtapet diwar « https://br.wikipedia.org/w/index.php?title=Les_Paul&oldid=1932117 »


ober ur c'hruz d'e zivskoaz - Wikeriadur\nober ur c'hruz d'e zivskoaz\nSavet diwar ar verb ober, ar ger-mell amstrizh ur, an anv-kadarn kruz, an araogenn da, an anv-gwan perc'hennañ e hag an anv-kadarn divskoaz.\nober ur c'hruz d'e zivskoaz /Distagadur ?/\nUhelaat e zivskoaz evit diskouez dispriz, fae pe zianaoudegezh.\nO welet ze, ar breur-kaer a reas eur c'hruz d'e ziouskoua. — (Erwan ar Moal, Pipi Gonto, Kemper, 1925, p. 52.)\nAr person a zeuas da welout Jampi, a reas outañ goulennoù a bep seurt hag, en ur ober ur c'hruz d'e zivskoaz, a laras d'ar vamm : [...]. — (Abeozen, Pirc'hirin Kala-Goañv, Al Liamm, eil emb. 1986, p. 13.)\nTouiñ a ran dit eo gwir, eme Vatriona, souezhet gant ar fent am beze ; goude e rae ur c'hruz d'he divskoaz. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 35.)\nUn hejadenn a reas d'he fenn hag ur c'hruz bihan d'he divskoaz. — (Herve ar Gall, Koulz ar c'hastrilhez, Embannadurioù Al Liamm, 2008, p. 102.)\nober un hej d'e skoaz\nober un hej d'e zivskoaz\nober ur souch d'e skoaz\ngalleg : hausser les épaules (fr)\nAdtapet diwar « https://br.wiktionary.org/w/index.php?title=ober_ur_c%27hruz_d%27e_zivskoaz&oldid=264330 »\nKemmoù diwezhañ degaset d'ar bajenn-mañ d'an 23 Meu 2018, da 13:56.


Piou a ra gand ar brezoneg ? Langue bretonne\nOber gand ar brezoneg hirio\nBROUDIG (Fañch). - Ar brezoneg hag ar vrezonegerien e 1991. Eun enklask bet kaset da benn gand "TMO-Ouest". - BRUD NEVEZ, n° 143, meurz 1991, p. 20-60.\nBROUDIG (Fañch). - Ar brezoneg hag ar vrezonegerien e 1997. Eun enklask bet kaset da benn gand "TMO-Régions". - BRUD NEVEZ, n° 207, genver 1998, p. 5-59.\nEn deiz a hirio, eh eo dre soñdajou e heller ar gwella dond a-benn da houzoud gand ped a dud e vez komzet eur yez bennag. E 1990-91, e oa bet greet eun enklask kenta diwar-benn implij ar brezoneg. Seiz vloaz da houde, ez eus bet greet unan all.\nPeadra a zo da veza souezet war-lerh an enklask-mañ, hag a zo bet kaset da benn a-nevez gand TMO, euz Roazon : rag seiz vloaz goude, ne oa ket bet digresket niver ar vrezonegerien, pe nemeur. Med arabad boud laouen re vuan : n'eo netra ken nemed abalamour ma oant kosaet euz a galz. An deiz a hirio, zo 2 vrezoneger diwar 3 hag a zo en tu-hont da 60 vloaz…\nTaolenn ar studi\nBrezoneg a gomprenit ?\nBrezoneg a gomzit ?\nYez ar re goz, muioh-mui\nPiou ar vrezonegerien, a-hend-all ?\nPegen aliez e komzit brezoneg ?\nPetra a blij deoh kaozeal ?\nPeleh e komzer brezoneg ?\nGand piou e komzer brezoneg ?\nPenaoz ho-peus desket brezoneg ?\nA-raog mond d'ar skol…\nAr vugale hag o zud…\nDaoust ha red eo mired ar brezoneg ?\nDaoust ha padoud a ray ar brezoneg ?\nAr brezoneg er radio hag en tele\nAr panellou en diou yez\nBeza Breizad ha komz brezoneg\nPeseurt lañs ?\nPegement a vrezonegerien a zo ?\nBrezoneg a gomzit ive ?\nEtre ar re a gompren "mad-tre" hag ar re gompren "mad a-walh", en em gaver gand 31% a dud o kompren. An dra-ze a ra tro 370 000 a dud e Breiz-izel.\nAr re a gomz a zo nebeutoh anezo.\nE-keñver ar re a gompren, 'zo eun hanter nebeutoh o veza kat da gaozeal : 20% nemetken en oll, etre ar re a zo gouest da gomz "mad-tre" hag ar re a ra "mad a-walh". Talvezoud a ra an dregantad-mañ a zo tro 240 000 a vrezonegerien en Breiz-Izel (oajet a 15 vloaz da nebeuta).\nE 1991, e oa 21% : da lavared eo, n'eus ket bet a goll, pe nemeur, abaoe 7 vloaz. Peadra a zo da veza souezet gand kement-mañ eun tamm mad, rag en gortoz e oa peb unan e vije bet koazet c'hoaz niver ar vrezonegerien. Med arabad boud laouen re vuan : ma n'eo ket bet diskennet an niver a vrezonegerien abaoe seiz vloaz, eh eo netra ken med abalamour ma h int bet kosaet, evel a vo gwelet pelloh.\nHirio, eur hard all deuz an dud a vez laret ganto e hellont distripa eur ger bennag. Med ouspenn eun hanter frank n'ouzont tamm brezoneg ebed.\nMa vez ingalet ar vrezonegerien hervez an oad o-deus, emaom kerkent o vond da weled n'eus ket deuz outo, pe nemeur, e-touez ar re yaouanka.\nAr pez a sko an daoulagad eo o-deus eun hanter deuz ar vrezonegerien etre 60 vloaz ha 74 vloaz. Ma laker ive da heul ar re-mañ ar re hag o-deus tapet dija o 75 vloaz hag ouspenn, e sav an dregantad da 67%. Da lavared eo, a zo hirio an deiz daou vrezoneger diwar dri hag a zo en tu-hont da 60 vloaz. An dra-mañ a dalv penaoz zo war-dro 160 000 a vrezonegerien (diwar 240 000 eta) hag o-deus dibaseet an oad a 60 vloaz. Seiz vloaz 'zo, ne oa ket ken gwaz an traou : neuze, ne oa nemed 45% deuz ar vrezonegerien o veza oajet a 60 vloaz da nebeuta.\n'Barz ar gont-se, anad eo n'eus ket kalz a dud er rummajou yaouanka : a-boan ma weler war an dresadenn n'eus nemed 0,5% e-touez ar re 15-19 vloaz. E rumm ar re 20-39 bloaz, a zo 5% anezo. En oll, dindan 40 vloaz, e hallje beza war-dro 13 000 a dud o houzoud brezoneg a-walh da gaozeal anezañ. Chom a ra neuze 67 000 a dud e rumm ar re 40-59 bloaz, da lared eo 28%.\nEvid lenn, eo ar memestra : 60% deuz ar re a zo gouest da lenn brezoneg a zo eet en tu all da 60 vloaz. 12% a zo evelkent dindan 40 vloaz.\nEvid pez a zell skriva, eo gwasoh c'hoaz : n'eus nemed unanig bennag dindan 40 vloaz o houzoud ober. En gwirionez, eo adarre e-touez ar re hag o-deus dibaseet an oad a 60 vloaz - ha n'eo ket souezuz, en eur mod - e kaver ar muia a dud o tisklêria eh ouzont skriva brezoneg :\n- 17% e rumm ar re hag a zo kosoh evid 75 vloaz. Ha c'hoaz, e lavaront kazimant oll n'ouzont ket skriva gwall-vad\nPetra 'gavit ar gwella kaozeal ?\nPa houlenner digand ar vrezonegerien : "daoust ha brezoneg pe halleg a gaozeit an aliesa", sed amañ o respoññchou :\ngand 12% anezo e vez anzavet e 1997 e komzont brezoneg aliesoh evid galleg (e leh 12% e 1991)\n10% a vez laret ganto e komzont an eil yez hag eben kement ha kement (e leh 7% e 1991)\nha gand 77% e vez disklêriet e komzont muioh a halleg evid a vrezoneg (e leh 74% kentoh).\nEun disterra eo kresket an dregantad deuz ar re hag a gomz nebeutoh evid galleg. War rouesaad eo eet avad ar re hag a gustum ober muioh gand ar brezoneg evid na reont gand ar yez all. Evid al lodenn vrasa deuz ar vrezonegerien, ar brezoneg n'eo ket ar yez a reont ganti ar muia.\nPa vez goulennet digand ar vrezonegerien bepred : "petra blij deoh kaozeal ?", eo disheñvel ar respoñchou hervez an oad o-deus ar re emaer o kaozeal ganto.\nGand ar vugale hag ar re yaouank, 95% deuz ar vrezonegerien a gav gwelloh kaozeal galleg. En eur stumm, n'eo ket iskiz, peogwir eh ouzom eo koz al lodenn vrasa deuz ar vrezonegerien, ha pa h ouzom ive ne oar ket ar yaouankiz a vrezoneg nemeur.\nSetu perag ive moarvad o-deus ar vrezonegerien ar zantimant da gaozeal an diou yez hanter-hanter, tost da vad, p'emaint gand tud deuz o oad.\nAn tech avad a zo kaozeal brezoneg gand ar re goz. Ar hontrol kazimant deuz ar pez a reer gand ar re yaouank. Goulennet ez eus bet digand an dud peseurt yez a gavont ar gwella kaozeal gand ar re yaouank, ar re zo memez oad ganto hag ar re zo kosoh evito.\nN'eus forz penaoz, ne vo ket kaozeet ar memez yez adaleg ma vez unan bennag en eur strollad pe en eur bodad-tud ha ne oar ket a vrezoneg :\nma oar an oll brezoneg, ez eus 79,5% a gavo kerkoulz brezonega, ha 18% a gomzo galleg evelkent\nadaleg ma zo unan bennag ne oar ket a vrezoneg, ne vo nemed 7% o komz brezoneg, ha 90% ah ayo war galleg.\nAl lañs a zo gand ar galleg eta, peogwir e kavo gwelloh kerkent eur brezoneger kaozeal galleg adaleg ma vo unan bennag en eur bodad-tud ha ne ouio ket a vrezoneg. Ar hontrol-mik a vo evelato pa ouio an oll brezoneg. War ar poent-mañ eo kreñvaet implij ar brezoneg e-keñver 1991.\nAr brezoneg hag ar skol\nDre vraz, n'eo ket bet cheñchet santimant an dud, evid pez a zell kelennadurez ar brezoneg. E 1991, e oa dija 77,5% deuz an dud a-du evid ma vefe kelennet ar yez er skoliou. Hirio, eo dam-heñvel an dregantad, peogwir e sav da 80%.\nAr pez a zo cheñchet avad, eo menoziou an dud diwar-benn ar seurt kelennadurez a rankfed pourchas d'ar vugale. E-touez ar re hag a zo a-du gand kelennadurez ar yez, ez eus\n72% a zoñj dezo eo tra-walh e vefe di-red en oll skoliou (e leh 88,5% e 1991)\n16% a gav dezo e rank beza kelennet er skoliou spisializet evel Diwan pe er hlasou diou-yezeg nemetken (e leh 8,5% a-raog)\n16% ive a lar eo red kelenn brezoneg en oll skoliou (e leh 2,5% nemetken seiz vloaz kentoh)\nha 5% a jom heb respont (pa ne oa bemed 0,5% e 1991)\nBepred ema al lodenn vrasa deuz an dud evid ma vefe kelennet brezoneg en eun doare di-red en oll skoloiou. Med ma zo 5% a dud bremañ ha n'ouzont ket petra respont, eo kresket euz a galz ar re hag a zoñj gante e vefe mad lakaad an oll vugale da zeski brezoneg en oll skoliou, ha dreist-oll eo kresket deuz eun hanter ar re hag a gav dezo ema ar brezoneg da veza kelennet nemetken e skoliou spisializet evel Diwan pe ar hlasou diou-yezeg. Sed hag a ziskouez al lañs a zo gand ar skoliou-mañ ; sed hag a ziskouez ive penaoz int gwelet mad, kalz muioh evid na oant e 1991 da nebeuta.\nDao teurel evez deuz an dregantajou a-hend-all. Ar re a-uz, c'hoaz eur wech, a zo bet kontet diwar ar 80% deuz an dud hag a zo a-du gand kelennadurez ar brezoneg.\nPed a vrezonegerien a zo da vad ?\nMeur a dra a zo bet lakeet war-wel da geñver an enklask a zo bet renet gand "TMO-Régions" e miz ebrel 97. Mad eo deom lakaad bremañ kichen-ha-kichen ar chifrou-diazez on-eus kavet evid pez a zell implij ar yez :\n370 000 a dud a zo kat da gompren\n240 000 a dud a zo kat da gaozeal\n180 000 a dud a oar lenn\n100 000 a dud a oar skriva\nAr chifrou-mañ eo red - evel just - tôler evez da implijoud anezo n'eus forz penaoz. Gwelet on-eus uhelloh penaoz\neun hanter deuz ar re a zo gouest da gaozeal ne reont ket nemeur\nal lodenn vrasa deuz ar re a zo kat da lenn ha da skriva, sañset, o-deus eun tamm mad a boan da ober, hag e gwirionez ne reont ket.\nRed eo derhel kont deuz eun dra bennag all hag a zo a-bouez : eo ne dalvez an dregantajou hag ar sifrou a-uz nemed evid an dud hag a zo oajet a 15 vloaz da nebeuta. A-dra-zur, n'eus ket kalz a re yaouank dindan 15 vloaz o houzoud brezoneg ive. Ma vez dalhet kont ive deuz ar re yaouank, e teu an dregantajou brezonegerien da veza eun tamm mad izelloh :\nkat da gompren : 25%\nkat da gaozeal : 16%\na oar lenn : 12%\na oar skriva : 7%\nAddigas a ran ive da zoñj n'eo bet greet an enklask-mañ, evid meur a rêzon, nemed en Breiz-Izel : dibosubl eh eo, 'barz ar gont-se, disklêria pegement a dud a zo en Breiz-Uhel o houzoud brezoneg ive. Bez' e hellom da nebeuta jedi pesort pouez o-deus brezonegerien Breiz-Izel en Breiz a-bez. Ma zo 240 000 a dud oh anavezoud ar yez en Breiz-Izel, emaint dindan an 10% deuz an dud e Breiz ar pevar departamant, ha ne rafent ket muioh evid 6% e Breiz ar pemp departamant.\nRag 240 000 a dud o veza kat da gaozeal brezoneg en Breiz-Izel a ra…\n20,0% euz an dud oajet a 15 vloaz hag ouspenn en Breiz-Izel\n16,0% euz ar boblañs a-bez en Breiz-Izel\n8,5% euz ar boblañs a-bez e Breiz ar 4 departamant\n6,0% euz ar boblañs a-bez e Breiz ar 5 departamant\nEur poltred : Eur radio e brezoneg penn-da-benn e Landerne (Penn-ar-Bed).\nPiou a oar brezoneg ?


Pajenn:Morvan - Buez ar Zent, 1894.djvu/883 - Wikimammenn\nPajenn:Morvan - Buez ar Zent, 1894.djvu/883\n29 a Gerzu\nsant thomas a gantorberi\nepad ma chache ar bourreo dioc’h eur c’hostez, ar vamm a zalc’he stard dioc’h eur c’hostez all ; mes abarz ar fin ar bourreo a veze ato treac’h d’ar vamm. Eur skrij hag eunn druez oa guelet eunn hevelep lazerez !\nAr vugale-ze, lakeat d’ar maro dre urs Herodes, a zo bet hed ar vech henoret gant ann Iliz evel merzerien ; rak e guirionez skuillet o deuz ho goad abalamour da Jezuz-Krist, hag evel pa lavarfenn enn he blas, petra bennag n’edont ket c’hoaz enn oad da chouzout petra reant.\nAr roue Herodes ne zaleaz ket da veza skoet gant dorn Doue. Mervel a eure e kreiz poaniou ker braz ma kave d’ezhan edo ann tan e diabarz ennhan. Lod euz he gorf a ioa dija debret gant ar prenved, ha kement a flear a ioa gant he alan ma’z oa eunn donjer tostaat outhan.\nKriz e kavit Herodes, hag he hano a ra heuz d’ann holl. Mad, ann tadou hag ar mammou a zesk d’ho bugale offansi Doue dre ar skouer fall a roont d’ezho a zo c’hoaz krisoc’h eged ar roue Herodes. Rak hema ne lamaz nemed buez ar c’horf digant bugale Bethleem, hag enn eur lamet ar vuez-se digantho e kasaz ho eneou var ehun tenn d’ar baradoz. Er c’hountrol, ann tadou hag ar mammou a zesk d’ho bugale offansi Doue dre ar skouer fall a roont d’ezho a lam digantho buez ann ene, hag ho laka var hent braz ann ifern.\nann naved var ’nn ugent a viz kerzu\nSANT THOMAS A GANTORBERI, ESKOB HA MERZER\nAr zant-ma a ioa ganet e kear Loundrez e Bro-Saoz, hag a oue savet e doujans Doue gant he vamm. Goudeze e oue kaset d’ar skolach, hag erfin ez eaz da Baris da studia al lezennou.\nPa oue echu he studi ganthan, e oue kemeret da zekretour gant eunn dijentil hag a ioa o chom var ar meaz. Ann dijentil-ma a dremene he holl amzer o chaseal, ha Thomas a veze oc’h ober koumpagnunez d’ezhan. Evelse e teuaz da laoskaat eunn tammik e servich Doue ; mes\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/883&oldid=138137 »


John 7 Goude an traoù-se, Jezuz a valee dre C'halilea, rak ne felle ket dezhañ chom e Judea, abalamour ma klaske ar Yuzevien e lazhañ.\nBreton(i) 1 Goude an traoù-se, Jezuz a valee dre C'halilea, rak ne felle ket dezhañ chom e Judea, abalamour ma klaske ar Yuzevien e lazhañ. 2 Met, gouel ar Yuzevien, galvet an Teltennoù, a dostae. 3 E vreudeur a lavaras dezhañ: Kae ac'han, ha kae e Judea, evit ma welo ivez da ziskibien an oberoù a rez. 4 Rak den ne ra netra e-kuzh, pa glask bezañ anavezet. Mar rez an traoù-se, en em ziskouez da-unan d'ar bed. 5 Rak e vreudeur memes ne gredent ket ennañ. 6 Jezuz a lavaras dezho: Va amzer n'eo ket c'hoazh deuet; met hoc'h amzer-hu a zo atav deuet. 7 Ar bed ne c'hell ket ho kasaat; met kasaat a ra ac'hanon, abalamour ma roan testeni anezhañ, penaos eo fall e oberoù. 8 Evidoc'h-c'hwi, pignit d'ar gouel-mañ; evidon-me, ne bignin ket c'hoazh dezhañ, rak va amzer n'eo ket c'hoazh deuet. 9 Hag o vezañ lavaret kement-se dezho, e chomas e Galilea. 10 Met, pa voe aet e vreudeur, e pignas ivez d'ar gouel, neket a-wel d'an holl, met evel e-kuzh. 11 Ar Yuzevien eta a glaske anezhañ e-pad ar gouel, hag a lavare: Pelec'h emañ? 12 Hag e voe ur brud diwar e benn e-touez ar bobl. Darn a lavare: Un den mat eo; ha darn all a lavare: Nann, met touellañ a ra ar bobl. 13 Koulskoude, den ne gomze frank anezhañ, gant aon rak ar Yuzevien. 14 War-dro hanter ar gouel, Jezuz a bignas en templ, hag a gelenne. 15 Ar Yuzevien a oa souezhet hag a lavare: Penaos ec'h anavez an den-mañ ar skriturioù, o vezañ n'en deus ket o desket? 16 Jezuz a respontas dezho: Va c'helennadurezh n'eo ket ac'hanon, met eus an hini en deus va c'haset. 17 Mar fell da unan bennak ober bolontez Doue, ec'h anavezo hag-eñ eo va c'helennadurezh eus Doue, pe ha me a gomz ac'hanon va-unan. 18 An hini a gomz anezhañ e-unan, a glask e c'hloar e-unan; met an hini a glask gloar an hini en deus e gaset, a dle bezañ kredet, ha n'eus ket a zireizhder ennañ. 19 N'en deus ket Moizez roet al lezenn deoc'h? Hag hini ac'hanoc'h ne vir anezhi. Perak e klaskit va lazhañ? 20 Ar bobl a respontas dezhañ: Un diaoul ac'h eus; piv eo an hini a glask da lazhañ? 21 Jezuz a respontas hag a lavaras dezho: Un oberenn am eus graet, hag oc'h holl souezhet a gement-se. 22 Moizez en deus gourc'hemennet deoc'h an amdroc'h (n'eo ket ma teu eus Moizez, met eus an Tadoù), ha c'hwi a amdroc'h un den deiz ar sabad. 23 Mar bez amdroc'het un den deiz ar sabad, evit na vo ket torret lezenn Voizez, perak en em fulorit a-enep ac'hanon abalamour ma em eus yac'haet un den penn-da-benn deiz ar sabad? 24 Na varnit ket hervez an doare, met barnit hervez ar reizhder. 25 Hag ur re bennak eus Jeruzalem a lavare: n'eo ket an hini a glasker da lakaat da vervel? 26 Ha setu aze e komz frank, ha ne lavarer netra dezhañ. Ar mestroù, hag anavezet o defe ez eo e gwirionez ar C'hrist? 27 Koulskoude, ni a oar a-belec'h eo hemañ; e-lec'h pa zeuio ar C'hrist, den n'anavezo a-belec'h eo. 28 Ha Jezuz a grie en templ eta, o kelenn, hag o lavarout: C'hwi a anavez ac'hanon, hag ec'h ouzoc'h a-belec'h on. N'on ket deuet ac'hanon va-unan, met an hini en deus va c'haset a zo gwirion, ha c'hwi n'anavezit ket anezhañ. 29 Me a anavez anezhañ, rak dont a ran eus e berzh, hag eñ eo en deus va c'haset. 30 Klask a raent kregiñ ennañ; met den ne grede lakaat e zorn warnañ, abalamour e eur ne oa ket c'hoazh deuet. 31 Koulskoude, kalz eus ar bobl a gredas ennañ, hag a lavare: Pa zeuio ar C'hrist, hag ober a raio brasoc'h mirakloù eget ma ra hemañ? 32 Ar farizianed, o vezañ klevet ar pezh a lavare ar bobl anezhañ e-kuzh, a gasas, a-unvan gant ar veleien vras, serjanted evit kregiñ ennañ. 33 Setu perak Jezuz a lavaras dezho: Me a zo ganeoc'h c'hoazh evit un nebeut amzer, ha mont a ran da gavout an hini en deus va c'haset; 34 klask a reot ac'hanon, ha ne'm c'havot ket; ha c'hwi, ne c'hellit ket dont e-lec'h ma'z on. 35 Ar Yuzevien eta a lavare etrezo: Pelec'h ez aio, na c'hellimp ket kavout anezhañ? Mont a raio etrezek ar re a zo strewet e-touez ar C'hresianed, ha kelenn a raio ar C'hresianed? 36 Petra eo ar pezh en deus lavaret: C'hwi am c'hlasko, ha ne'm c'havot ket; ha c'hwi ne c'hellit ket dont e-lec'h ma'z on? 37 An deiz diwezhañ ha brasañ eus ar gouel, Jezuz en em gave eno, hag a grie: Mar en deus unan bennak sec'hed, ra zeuio da'm c'havout, ha ra evo. 38 An hini a gred ennon, stêrioù dour a vuhez a redo eus e askre, evel ma lavar ar Skritur. 39 Met eñ a lavare kement-se eus ar Spered a dlee resev ar re a gredje ennañ; rak ar Spered-Santel ne oa ket bet c'hoazh roet, abalamour na oa ket bet c'hoazh roet da Jezuz e c'hloar. 40 Kalz eus ar bobl, o vezañ klevet ar gerioù-se, a lavare: Hemañ eo e gwirionez ar profed. 41 Reoù all a lavare: Ar C'hrist eo. Ha reoù all a lavare: Met ar C'hrist, ha dont a ra eus Galilea? 42 Ar Skritur, ha ne lavar ket e teuio ar C'hrist eus lignez David hag eus bourc'h Betlehem, a-belec'h e oa David? 43 Ar bobl eta a oa lodennet diwar e benn. 44 Hag ur re bennak anezho a c'hoantae kregiñ ennañ, met den ne lakaas e zaouarn warnañ. 45 Ar serjanted eta a zistroas etrezek ar veleien vras hag ar farizianed; ar re-mañ a lavaras dezho: Perak n'hoc'h eus ket e zegaset? 46 Ar serjanted a respontas: Biskoazh den n'en deus komzet evel an den-se. 47 Ar farizianed a lavaras dezho: Bet oc'h-hu ivez touellet? 48 Ha bez' ez eus unan bennak eus ar mestroù pe eus ar farizianed hag en defe kredet ennañ? 49 Met ar bobl villiget-mañ n'anavez ket al lezenn. 50 Nikodem, an hini a oa deuet en noz da gavout Jezuz hag a oa unan anezho, a lavaras dezho: 51 Ha barn a ra hol lezenn un den hep bezañ e glevet hag hep anavezout ar pezh en deus graet? 52 Int a respontas dezhañ: Bez' out ivez Galileat? Evesha ha gwel: profed ebet a zo deuet eus Galilea. 53 Ha pep hini en em dennas en e di.\nJohn 7:1 Cross References - Breton\nStudy Bible > Bible Versions > Breton > John


Pajenn:Marigo - Buez ar Saent.djvu/246 - Wikimammenn\nPajenn:Marigo - Buez ar Saent.djvu/246\ndougeanç ha carantez Doue, ha certen o devezo dougeanç, respet ha carantez evidoc’h. Ur c’hrouadur desquet-mad, ur c’hrouadur fur a so gloar ha countantamant e dad hac e vam, evel ur mab goal desquet, ur mab mechant ha libertin a vezo abred pe diveat o disenor hac o brassa chagrin.\nAr Roue a Franc Loys, unecvet eus an hano-ze, dalc’het dre ur c’hlènvet ous pehini ne gave remed ebet, o veza clevet coms eus e Santelez hac eus e Viraclou, a c’hoanteas e velet, hac a reas e bidi da zont d’e gaout. An Den santel a reas meur a Viracl epad e veaich evit dont e Franç ; mæs lavaret a elleur penaus-e humilite e creis an oll enoriou a voe græt dezàn, ne voa quet ar biana eus e Viraclou. Ul Legat eus ar Pap ne vize quet bet recevet gant muy a enor eguet ma oue diguemeret Frances a Baul\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/246&oldid=134351 »


C'hoarzh — Wikipedia\nAr c'hoarzh a zo un dastaol, pe un emzalc'h refleks hervez tud zo, hag a ziskouez drantiz un den. C'hoarzhiñ a reomp en ur ober heuliadennoù a-frap bihan gant ur vouezh digomprenus ha trouzus. Pa vezomp o c'hoarzhin e vezomp techet da zigoriñ ar genou pe c'hoazh ober jestroù nann-kontrollet.\nC'hoarzhet e vez 'blam d'ar fent, d'an herlinkaduriou pe ar c'hoarzh en e-unan. Ar c'hoarzh a zo ivez liammet gant e strafuilh kontrol. Al leñvadennoù hag ar c'hoarzh a c'hell bezan liammet a-wechoù.\nN'eus ket nemet an den a c'hoarzh, al loened ivez o deus ur c'hoarzh. Evit an den, ar c'hoarzh a deu nemet adalek ar pevare pe pempvet miz.\nPa 'z omp yaouank e c'hoarzhomp dre vras 40 gwech pad un deiz (hag 20 e vit an dud gour), hep abeg, nemet evit ar plijadur. Laret e vez eo ar c'hoarzh un dra vat evit ar yec'hed. Hag a zo efedus evit an anken.\n3 Skouerioù eus ar c’hoarzh\n4 An efedoù fiziologel\n5 N'eo ket bep wech farsus pa c'hoarzhomp\n6 Penaos c'hoarzhiñ ?\n7 Lakaat e pleustr ar yac'haouriezh\n8 Diskleriadenn a-enep\nAr c'hoarzh a deu gant ar fars dre vras, ha gant ar fent en un doare dibar. Laret e vez eo stagus ar c'hoarzh: un den a c'hoarzh, a lak unan all da c'hoarzhiñ. Bez e c'hellomp c'hoarzhiñ abalamour d'an herlinkadurioù. An anken, an alkol, an drammoù a c'hell lakaat ac'hanomp da c'hoarzhiñ. Ar protoksid azot a zo anvet ar gaz c'hoarzhiñ rak lakaat a ra ac'hanomp da c'hoarzhiñ.\nSinifiansou[kemmañ | kemmañ ar vammenn]\nAn holl dud a oar c'hoarzhiñ abaoe ma 'z int ganet. Ne vez ket desket c'hoarzhiñ. Un dra normal eo evit an dud. C'hoarzhet e vez 12 gwech nebeutoc'h pa 'omp unan eget pa 'z omp gant un den all. Ar pezh a c'hell prouiñ en deus ar c'hoarzh ur rol sokial. Ar c'hoarzh a zo un doare da eskemm. Enklaskerien e psikologiezh o deus kavet e oa ar memes lodennoù eus an empenn a oa oberiet pa oa kontet deomp un istor farsus pe pa oa klevet ur c'hoarzh. Unan a glev c’hoarzh un den war-lerc’h e vefe bet kontet ur farsadenn, a en em lako da c’hoarzhiñ hag e vo lavaret en deus c’hoarzhet evit ar farsadenn. An dra-se a ziskouez perak e vez implijet c'hoarzhadennoù enrollet en abadennoù skinwel pe rummadoù film.\nPa eo distignet ar c’hoarzh evit ar wech kentañ eo aesoc’h da distign anezhañ un nebeut amzer goude. En un abadenn farsus, da skouer, an aktourien o do un tamm diaester da distign ar c'hoarzhadennoù kentañ met war-lerc’h e vo aesoc’h da lakaat an dud da c’hoarzhiñ.\nAr c’hoarzh a zo dreist-holl distignet ivez pa kredomp ez eus dañjer hag a greiz-holl e weloc’h ne ‘z eus danjer ebet a benn ar fin.\nRoll ar c’hoarzh a zo doubl:\nEvit an hini a c’hoarzh, an empenn a skarzhfe hormonou tonket da vont a-enep efedoù an anken. Ar c’hoarzh n’a ziskouezh ket al levenez, met ar c’hoarzh a lak ac’hanomp da vezan laouen.\nEvit ar re a glev ar c’hoarzh, an hini a c’hoarzh a lar en ur mod n’ez euz dañjer ebet. Ar re a glev ar c’hoarzh a c’hell en o zro distignañ ur c’hoarzh ha skarzhañ ar memes hormonou e live an empenn.\nSkouerioù eus ar c’hoarzh[kemmañ | kemmañ ar vammenn]\nAr c’hoarzh nervennel a zo ur sammad a stennadur a en em skarzh evit tremen e-biou eus ar spontadeg. Tost eus an hini man ez eus ar c’hoarzhadeg, hag a zo ur c’hoarzh nann-kontrollet hag a bad pelloc’h eget ar c’hoarzh boutin.\nC’hoarzhiñ glas a zo pa en em forsit da c’hoarzhiñ pe ez eo ur c’hoarzh faos, ar c’hoarzh-mañ a vez dreist-holl implijet pa on eus c’hoant e vefemp gwelet mat, dre ma n’on eus ket c’hoant c’hoarzhiñ.\nAr c’hoarzh er voest a zo c'hoarzhadennoù enrollet hag implijet e bed an arvest evit distignañ ar c’hoarzh gant ar publik.\nAn efedoù fiziologel[kemmañ | kemmañ ar vammenn]\nAr c’hoarzh a lak an organeg d’en em oksigenañ, da zigreskiñ an tennder kigenn, da dorloiñ ar c'hostezennoù hag ouzhpenn e lak da labourat al lien-kig. An dra-se a zo mat ivez evit skarzhadur an dilerc'hioù a zo er skevent hag evit kreñvaat ar varregezh analiñ. Ar fed c’hoarzhiñ -ma ‘z eo farsus pe get- a c’hellfe digreskiñ an anken, kreskiñ gouzañv ar boan, digreskin tennder ar gwazhienn-gas, pe c'hoazh kenober gant mont en dro ar sistem digleñved.\nN'eo ket bep wech farsus pa c'hoarzhomp[kemmañ | kemmañ ar vammenn]\nN’eo ket ret krediñ a c'hoarzhomp nemet pa ‘z eo farsus. Er c’hontrol e vefe c'hoarzhet nemet ur wech war dek pa ‘z eo farsus. Ar c’hoarzh a zo dreist-holl ur c'harg sokial, ar pezh a c’hellfe displegañ ar pouez bras e kempouezadur psikologel an dud.\nPenaos c'hoarzhiñ ?[kemmañ | kemmañ ar vammenn]\nC’hoarzhiñ ha dispakañ skiant ar fent a zo mat evit ar yec’hed fizikel, speredel hag trivli. Met penaos dont a-benn ma n’omp ket eurus dija ? Bez e c’hellomp heuliañ ur psikoyac’haouriezh. Pe kemer perzh un ur c’hleub c’hoarzh. Met evit gwir n'eus ket un dra resis d'ober evit c'hoarzhiñ, dipant a ra d'eus an dud, d'eus o endro...\nAr c'hleuboù c’hoarzh a zo bet krouet e 1995 gant ar medisin Madan Kataria. En ur c’hleub c’hoarzh, an holl a skiant ar c’hoarzh en ur strollad, evit omp madoù brasañ. Leun a seurt poelladennoù zo evit gouzout hor barregezhioù c’hoarzhiñ, evit en em leuskel da vont... Evit e zafe mat ganeomp.\nLakaat e pleustr ar yac'haouriezh[kemmañ | kemmañ ar vammenn]\nKreskin gouzañv ar poan :\nAr c’hoarzh a greskfe gouzañv ar boan gwelloc’h eget an hanterouransou all hag heñvel eget an dibrezin. Ar c’hoarzh na raio ket nemet lakaat an den da soñj en un dra all met digreskin a raio evit gwir ar poan. Da skouer: Goude ma ‘z eo bet lakaet ur film da dremen e-pad 30 munutenn d’an nebeutañ, eo bet kresket gouzañv ar poan.\nKenober gant mont en dro ar sistem digleñved:\nDa skouer: An dud o deus kemeret perzh e strolladoù c’hoarzh, o deus ur feur izeloc’h a kortisol, un hormon a kenglot gant an anken hag ur feur brasoc’h a hormon kresk.\nDiboanian an dud o deus kudennoù kroc’hen.\nGwellaat ar karg louzaouenn ar skevent evit an dud o deus kudennoù berranalin.\nGwellaat an dud a zo tizhet gant ar skizofreni.\nDigreskin an ankein kent operin gant ar vugale.\nDa skouer: Pa vez un abadenn furlukin e zigresk an ankein gant ar vugale.\nDiskleriadenn a-enep[kemmañ | kemmañ ar vammenn]\nRet eo diwall gant ar c’hoarzh memestra rak da skouer, gant un den a zo paranoid, klañv bras , ar fent a c’hell bezan implijet en ur diwall mat rak e vefe tu d’an den klañv treuzkompren.\nA-raok kemer perzh en un abadenn c’hoarzh a en em dibun er c'hleuboù c’hoarzh eo gwelloc’h kaout ali ar medisin. Da skouer pa o deus an dud : diskenn organoù (da skouer ar c’hwezhigenn ), strafuilh kalon,avelenn kof, e pad un dougerezh gant riskloù, war-lec’h ur surjianerezh kof...\nDastaolioù ar c'horf\nBarailh • Bramm • Breugeud • C'hoarzh • C'hwed • Gwignadenn • Hik • Krenadenn • Kridienn • Louf • Serr-lagad • Streviadenn • Paz\nAdtapet diwar « https://br.wikipedia.org/w/index.php?title=C%27hoarzh&oldid=1636510 »


Un anv eus Korea eo Kim Jae-gyu ; Kim eo anv ar familh.\nKim Jae-gyu (Hangul: 김재규), ganet d'ar 6 a viz Meurzh 1926 hag aet da Anaon d'ar 24 a viz Mae 1980, a oa ul letanant jeneral eus Sukorea ha penn-rener an National Intelligence Service. Brudet eo evit bezañ bet muntrer ar prezidant diktatour sukorean Park Chung-hee a oa bet e gamalad brasañ d'ar 26 a viz Here 1979. Krouget e oa bet evit ar muntr-se d'ar 24 a viz Mae 1980.\nDiemglev zo diwar e benn. Evit lod e oa ur brogarour a roas lamm da ren 18 vloaz an diktatour Park. Evit lod all ne oa nemet kañfard Park a lazhas an hini en devoa roet pep tra dezhañ evit abegoù personel. E-pad pell e oa ali kalz tud gant an eil doare-se da welet an traoù e Korea ar Su met er bloavezhioù 2000 e oa bet gouezet traoù nevez diwar-benn al liammoù etre Kim ha lod eus pennoù bras al luskad demokratel ha krog eur da welet Kim Jae-gyu en un doare all.\nAdtapet diwar « https://br.wikipedia.org/w/index.php?title=Kim_Jae-gyu&oldid=1744563 »\nKemmoù diwezhañ degaset d'ar bajenn-mañ d'an 31 Meu 2017, da 10:45.


Kaset zo bet 2500 archer war ar ZAD © Radio France - Antoine Denéchère\nKaoz e oa bet ganeomp diwar-benn ar ZAD. Kaset zo bet 2500 archer evit skarzhañ maez an dud maez lezenn o vevañ enno. Goulennet hon oa e ali digant maer Benac'h diwar-benn Emmanuel Macron a-raok an abadenn war TF1. Bet e oamp bet da Vrest evit gouzout ivez perak e oa ken fur ar studierien.\nKroget eo an archerien da vountañ maez tud ar ZAD\nAbaoe dilun vintin e vez bountet maez an dud o chom war ar Zad. 2500 archer a zo war du-hont evit kas kuit un 300 zadist bennak ha distrujañ ar c'habanennoù lec'h ma oa lod deus outo o chom. Daoust hag eñv e oa un dra vat kas an archerien ? N'int ket a-du an holl enebourien a-gozh deus ar raktres aerborzh. Pennadoù-komz gant Olier Biguet ha Laurent Gall ouzh mikro Pauline Kerskaven.\nN'emañ ket maered ar parrezioù bihan o c'hortoz abadenn tele Emmanuel Macron\n"M'eus aon ne wel ket 'met gant parrezioù bras" eme Fañch ar Marrec, maer Benac'h. Ne sello ket, moarvat, an Tregeriad ouzh an abadenn skinwell. Diriaou e vo Emmanuel Macron gant Jean-Pierre Pernaud e skol Berd'Huis e Bro Normandi. Un hir a gaozeadenn a vo etrezo. Hervez Fañch ar Marrec ne vo netra nevez evit ar c'humunioù bihan 'giz Benac'h. Pennad-komz gant Fañch Benac'h ha Tudi Crequer.\nPerak eo ken sioul studierien Brest ?\nPlantet e vez reuz en un toullad skolioù meur e Bro Frañs. Padal e chom sioul an traoù e Bro Leon. N'eo ket stanket ar skol-veur Victor Ségalen. Daoust m'eo bet rekizet ur sal vras gant ar studierien. Aozet e vez ganto emvodoù e-barzh. "D'am soñj o deus ar studierien un doare hiniennel da ober" eme Youna, studierez e Brest. N'eo ket re fall avat e vefe diouzh emvodoù memestra hervezi ! Pennad-komz gant Youna, studierez, ouzh mikro Hervé Cressard.


Emgann Kergidu/Pennad 18 - Wikimammenn\nEmgann Kergidu/Pennad 18\nSalaun / Derrien, 1902 (p. 175-181)\n◄ Trelaouenan. - Koajou Kermenguy Keraouell Maner-al-Liorzou ►\nAl loar a ioa o sevel p’edon oc’h en em lakaat enn hent : digoc’hen oa an amzer. Eur pennad brao a vale am boa da ober evit mont da Lanzeon, ha poan am boa c’hoaz em morzed glazet e Kergidu : Evelato e kave dign e vichenn araok an deiz e penn va beach. An Aoutrou de Kerbalanek, o velet ac’hanoun o kamma, a lavaraz dign en eur c’hoarzin :\n— Kea atao, Ian Pennorz, e kanol Keraouell e kavi dour. Laka eur pennad da vorzed ebarz hag e teuio da zistana, ha nebeut goude da barea.\n— Louzou marc’had mad, Aoutrou, eo hennez ! Emaoc’h oc’h esa ober goap ac’hanoun ; mad, hen ober a rign, rak an tan a zo em morzed.\nDestumm a riz va benviachou tenna-tan, hag eur pennadik goulou koar, gand aoun n’am biche izoum da velet sklear eun tu-bennag, epad an noz. Goulen a riz va bouledou ha va foultr evit gellout en em zifenn ma viche red : kregi a riz em fuzil. Kenavezo ar c’henta, a liviriz d’am c’henvreudeur, ha me enn hent, en eur jilgammat, a-zindan diou-askell an Aoutrou Doue ha va Eal-mad.\nAnaout mad a-rean an hent euz a goajou Kermenguy da Geraouell, mez aoun am boa o vont a-hed an hent. Marteze pa sonchenn nebeuta e koueschenn, evel Ian Prigent, e kreiz eur vandenn soudarded. Abalamour da-ze e teuen a-hed ar c’hleuziou dre ar parkeier. Kredi a c’hellit ne rean ket eun hent eaz ; meur a veach oa bet ribinset va (dremm) bisaich ha va daouarn dign, gand an drez hag ar spern, o vont dreist ar c’hleuziou. Evelato, a fors da boania ec’h en em gaviz dirak pount Keraouell. Chom a riz a za da zelaou ha ne glefchenn netra. Ne zaleiz ket da glevet kan ha iouc’herez a bell ; me gred e tlie beza var dro maner Ker-Ian, enn tu-bennag ; evelato, ne gouien ket mad avoualc’h e peleac’h oa. Gouzout a rean da viana oa soudarded Canclaux o c’haloupat ar vro. Zoken e kave dign em boa klevet tud o kaozeal goustat var dro maner Keraouell ; mez ne gouien ket piou a ioa o kaozeal, pe tud ar vro pe re-all. Chom a riz eur pennad da sonjal ; kaer am boa sonjal, ne gouien ket muioc’h petra oa ar guella dign da ober. Atao e kleven krial ha iouc’hal var zu Ker-Ian ; ne ket an dra-ze a rea aoun dign ; mez kaout a rea dign e kleven ive atao kaozeal goustadik enn dro dign, enn tu-bennag, heb ma gouien e peleac’h. Petra oa ar guella dign da ober ? N’oan ket evit chom eno, azioc’h pount Keraouell, evel eur mean enn eur c’hleuz ; red oa dign mont araok pe dont adren, unan a zaou. Eul lastez mez a grogaz ennoun : sevel a riz e mesk al lann var ar c’hleuz, hag achano e selliz piz, diouc’h an daou du, var an hent braz a ia euz a Blouescat da Landivicho. Ne velen den ebed varnezhan : mad oa an traou, a gave dign : n’em boa nemed diskenn ha mont d’ar ganol da goalc’hi va morzed. Araok diskenn e kuziz mad va fuzil, va boledou ha va foultr e mesk al lann, rak aoun am boa d’ho glepia.\nKenta a riz oue efa eur banne dour. N’oa ket dour mad, mar kirit, rak dour kanol n’oa ken ; mez pa vez sec’hed, peb dour a zo mad. Goude-ze ec’h en em lakiz da goalc’hi va morzed. Nag a vad a rea dign ar banne dour-ze ! Distana a rea ar gouli nebeut-a-nebeut, hag a-benn eur pennad e stankaz ar goad, rak abaoue m’oan en em lakeat da vale, oa digoret ar glaz. Guellaat a rea dign, plega hag astenn va gar a c’hellenn breman hep poan ebed : edon e doare da vont da Lanzeon heb aoun da jom enn hent.\nPegeit e chomiz enn dour, ne oufen ket her lavaret. Edon erru er meaz pa gleviz tud o tont, enn eur gaozeal, var an hent braz, a-hed bali maner Keraouell. Piou oa an dud-se ? Hag int-hi a ioa tud ar vro, tud a relijion hag a zoujanz Doue ? Hag int-hi a ioa soudarded ar Republik ? N’oa ket eaz dign her gouzout, hag abalamour da-ze a chomiz sioul etouez va raoz. Ne zalejon ket da c’houzout piou oant, rak dont a rechont betek pount Keraouell, azioc’h va fenn. N’oa ken hano gant-ho nemed euz an Aoutrou Borgne de la Tour, euz an Aoutrou de Kerbalanek, euz a Ian Prigent. Kement ha ma c’hellenn ho c’hlevet, e kavaz dign edont o klask an Aoutrou de Kerbalanek, hag an Aoutrou de la Tour, evit ober d’ezho, emichanz, evel o doa great da Ian Prigent. N’oa ket ar c’homzou-ze kelou brao d’am skouarn. Eun tamm aoun a grogaz enn-oun ; plega a riz va fenn, soubla a riz ken izel, mac’h en em gaviz, heb gouzout penaoz, azezet er ganol eleac’h beza var he ribl. C’hoant am boa da veza kuzet gand ar raoz hag ar brouan.\nNe ouzoun ket pe em boa great trouz o rikla er ganol, pe n’em boa ket ; da viana, unan euz ar zoudarded ne ehane da grial d’ar re-all oa eur c’houeriad kuzet etouez ar raoz. He gamaraded a c’hoarze goab d’ezhan ; mez seul-vui ma c’hoarzet d’ezhan, seul bennokoc’h a-ze n’oa ken.\n— Daoust ha piou, eme ar zoudarded, a iafe da guzet e kreiz an dour ? Diot eo tud ar vro-man, evit guir, mez n’int ket diskiant avoualac’h evelato evit ober traou evelse.\nKaer a oue her goapaat, hen ne reaz van ebed : derc’hel a rea atao d’he lavar, evel pa viche bet an diaoul enn he gorf.\n— N’am c’hredit ket, emezhan ? Mad, bremaik e velot ha ne ket guir ar pez a lavaran.\n— Daoust ha c’hoant mont da ziliaoua ec’h euz e kreiz an noz, e kanol Keraouell ?\n— Ne ket da ziliaoua eo ez an ; d’ar chase, avad, ne lavaran ket.\n— Da chaseal petra ?\n— Da chaseal tud, enebourien ar Republik. Ne glevit-hu ket eur c’hi o c’harzal ?\n— Eo, klevet a reomp eur c’hi o c’harzal, pe o iudal ; ne ouzomp ket kals petra ra.\n— Dioc’h he harz, hennez a zo eur c’hi chase. Me a ia d’her c’herc’hat, hel laosko aman etouez ar raoz hag e vezo guelet unan-bennag o sevel alese. Da c’hedal ma vezign distro, diouallit mad n’e daio kuit ar re a zo kuzed a-ze etouez.\n— Bez dinec’h var gement-se, ni a ziouallo mad, ha n’hor bezo ket a boan o viret ouc’h den da vont kuit ac’halen.\n— Guelet a vezo great.\nHag hen kuit ac’hano da Gerc’hoenner, da zistaga Polidor, ki chase braz an Aoutrou Borgne de la Tour, perc’henn maner Keraouell, a ioa e Kerc’hoenner abaoue m’oa eat he vestr d’ar prizoun, ha ne rea nemed harzal ouc’h he stag. Hen digas a reaz gant-han, hag hen isa a reas etouez ar raoz.\nEnn taol-man e kave dign oa great ganen. Sevel a riz va c’haloun varzu Doue ; goestli a riz, mar gelchenn dont e buez ac’hano, mont diarc’henn da bardouna da Zant-Ian-ar-Biz, va fatrom. — Ne ket-ta, ne dlien ket c’hoarzin ? Polidor a iea hag a deue, dre douez ar raoz, a lamme dreist ar goueriou bian hag a biltrote dre an dour kement, ma rea dudi ar zoudarded a zelle out-han divar ar pount. Furcha a ra dre oll... Tostaat a ra ouzign... Evit doare en deuz klevet ar c’houez ac’hanoun... Great eo ganen ! Evelato me ne finven ket muioc’h eget na ra tour ar C’hernik gand eur barrad avel.\nSoudarded ar republik a heulie, a daol-lagad, Polidor, guella ma c’hellent. N’oant ket evelato evit guelet mad avoualac’h, rak ar raoz a ioa re hir ; ha kaer e doa al loar beza sklear, n’oa ket koulskoude ker sklear hag an deiz. N’oant ket evit heulia ar c’hi nemet dre an trouz a rea o piltrotat dre ar goueriou bian : a veac’h e veleur ar raoz oc’h horzella.\nM’en diviche great Polidor eun harzadenn epken, oa great ganen evit ar bed-man : dek tenn d’an nebeuta ho diviche dioc’htu torret va fenn ouzign. Mez sant Ian, va fatrom benniget, en doa selaouet va fedenn. Hag evit guir ive avad, divezatoc’h oun bet diarc’hen o pardouna e Sant-Ian-ar-Biz ; rei am euz great guerz eun ofern d’an Aoutrou Persoun, ha prena am euz great, d’ar sant, eur c’houlaouenn goar a nao real ha daou vennek.\nAr paour keaz ki ! Kerkent ha m’en em gavaz ganen, e chomaz eur pennad a za da zellet ouzign. Ne zaleaz da anaout, me gred, evit-han da veza ki, oan eur c’hristen mad, dishenvel dioc’h ar zoudarded, rak dont a reaz d’am c’haout hag harpa a reaz he fri ouc’h va stomok. Me a flouraz he gein d’ezhan heb lavaret ger, gand aoun da veza klevet, ha Polidor en em lakeaz da lipat va diou-voc’h ha va daouarn gand he deod karantezuz.\nO velet ar c’hi o chom a za, ar zoudarded a grie :\n— Kis, kis, Polidor ! Pill, pill-ta !\nPolidor ne rea van ouc’h ho c’hlevet ; lipat a rea atao va daouarn ha va diou-voc’h dign. A-benn eur pennad ez eaz kuit heb ober eun harzadenn, evel p’an diviche goezet oa red rei peoc’h. Ki kalounek, kea ! Miret ec’h euz va buez dign koulskoude en eur devel edon etouez ar raoz. Abalamour da-ze em euz kement a joa ouc’h ar chaz. Polidor ken nebeut ne garie tamm ar sitoyaned ; c’houez fall, a gaf dign, a zante gant-ho. Antronoz e kouezas klan, marteze abalamour m’oa eat he vestr d’ar prizoun oa ; taga a reaz pevar zoudard. Krouget e oue ar paour keaz Polidor ; mes evelato ar pevar enn doa taget n’int ket distroet da ober brezel d’ar Vretouned. — Eur prizounier paket e Rosko, er zizun varlerc’h, en deuz lavaret an traou-man d’eomp-ni goude-ze.\nPolidor a ioa eat kuit, mez me a jome atao enn dour : ha kredi a c’hellit n’oa ket tomm dign, rak e miz meurs e vez c’hoaz ien an amzer. Ar zoudard a ioa bet o kerc’hat Polidor a bec’he goasoc’h eget biskoaz, abalamour n’en doa kavet netra, hag ar re-all a c’hoarze d’ezhan a greiz kaloun.\nA-benn eur pennad ez echont kuit, adarre dre vali maner Keraouell. Me ne greden ket tec’het c’hoaz : aoun am boa na viche chomet da guzet ar pennok a ioa bet o kerc’hat Polidor. Pegeit e chomiz er c’hiz-se c’hoaz etouez ar raoz ? Ne oufenn ket her lavaret. Kenta tiz em boue, eo guelet an tan, dre greiz ar guez, var dro Kerc’hoenner enn tu-bennag. Tan braz e ranke beza, rak dont a rea ar sklerder betek ar foenneier a zo a-hed kanol Keraouell. Kri ha iouc’herez a gleven ive, evel pa viche kollet ho fenn gand ar re o doa lakeat an tan. Chom a riz mantret heb gouzout petra da ober. A-benn eun nebeudik e kleviz anezho o vont kuit, mez da beleac’h ez eant? N’oan ket evit her gouzout. Pa ne gleviz netra ebed ken, e saviz euz a-douez ar raoz, gleb-dour-teil, hag, hep gouzout kals, me gred, petra rean, ez iz da velet e peleac’h oa bet an tan.\nN’oan ket en em faziet, e Kerc’hoenner eo o doa lakeat an tan. Devet oa kement tra ioa : an ti, ar granchou, ar c’hreier, ar c’holoeier hag ar c’hoat da ober tan. A drugare Doue, tud an ti n’o doa bet droug ebed : epad m’oa bet ar zoudarded oc’h ober ho zro e pount Keraouell, o rei eun tamm spount di-me, o doa oll kemeret an teac’h, rak guelet a reant oa kordigellet a fallagriez kaloun ar zoudarded ; an dra-man am beuz klevet abaoue.\nMe a jome mantret o velet kement-all a dan hag a c’hlaou, pa zantiz eun tamm tomder o tont enn-oun.\n— Sell-ta, eme-ve dign va-unan ; gleb oun hag aman euz eun tan braz, kouls eo dign sec’ha va dillad araok mont kuit, rak anez e vezign skournet araok varc’hoaz vintin.\nHa me tostaat ouc’h an tan, trei ha distrei outhan a dren, araok hag a gostez. Ne ouenn ket pell evit beza seac’h, rak eno oa berniou glaou, herder gant-ho, evel n’oc’h euz guelet biskoaz. Heb ma gouient, ar zoudarded o doa great, enn dro-man, eur vad vraz di-me. Pedi a riz em c’haloun an Aoutrou da bardouni d’ezho an torfet-se. Koulskoude ne ket Ian Pennors eo an hini a bed aliez evit ar zitoyaned ; mez enn dro-man, evel a lavaran d’eoc’h, o doa great vad dign, hag eur veach ne ket atao eo.\nGoude beza sec’het va dillad ha lakeat eun tamm tomder em izili, e tistroiz var va c’hiz da glask va fuzil, va boledou, va foultr, va direnn ha va benviachou tenna-tan am boa kuzet, evel a ouzoc’h, var eur c’hleuz azioc’h pount Keraouell. Kaer am boa klask ne gaven netra : koulskoude al laer ne c’helle ket beza bet dre eno : marteze ive oa eun tamm badinellet va fenn, hag an dra-ze n’eo ket iskiz. N’oa ket eiz dervez m’oan eat euz ar gear, hag em boa guelet kement a draou, ma kave dign oa hanter-kant vloaz abaoue m’oan eat euz a di va zad. N’em boa ket kollet va fenn evelato, hag ober a riz neuze ar pez am euz great abaoue bep tro m’oun en em gavet nec’het ; en em erbedi a riz ouc’h ar Verc’hez Vari hag ouc’h sant Ian, va faeroun ; goulen a riz sklerijenn digant-ho evit en em anaout, en eur lavaret d’ezho n’em boa ken ioul nemed difenn va Doue, va roue ha va bro.\nMe gaf dign e oue selaouet va fedenn, rat enn eun taol va dourn a gouezaz var eun dra-bennag a galed : va fuzil oa ; e fesoun em boa he c’huzet mad. An traou-all a gaviz enn he c’hichen. Sederraat a reaz va c’haloun ouc’h he c’haout, rak ne gaven ket diriskl bale heb va fuzil. Evelato, d’ar mare-ze, kaout eur fuzil a ioa kaout merk-ar-guir evit mont d’ar maro. An dra-ze ne rea netra : gand va fuzil, da viana, e c’hellenn en em zifenn, hag, her lavaret a c’hellan d’eoc’h, gant-hi em euz kaset meur a zispac’her d’ar bed-all. Setu me adarre krog em fuzil, guelleat d’am morzed, va-unan var an hent braz. An traou a ioa c’hoarvezet ganen abaoue m’oan diskennet e kanol Keraouell, o doa lakeat ac’hanoun da ankounac’haat ar pez en doa gourc’hemennet d’ign an Aoutrou de Kerbalanek ; ankounac’heat em boa e ranken beza araok ar mintin e Lanzeon. N’oan ket re zivezat, ha, ma n’en em gafche netra ganen, e vichen c’hoaz araok goulou-deiz e penn va beach.\nEn em lakaat a riz enn hent, mez ne iz ket a-bell. Epad m’edon e touez ar raoz, o toura va morzed, em boa klevet, evel a ouzoc’h, ar zoudarded o vont kuit goude beza lakeat an tan goall e Kerc’hoenner, mez ne gouien ket varzu peleac’h oant eat. Mad, breman ne ket diez dign her gouzout. Kerkent ha m’oenn savet dioc’h Keraouell, e veliz Croaz-ar-Pab, eur groaz vrao meurbet, diskaret ha torret. Anat oa dign oa tremenet ar republikaned dre eno. Hogen, hennez eo hent Guinevez hag hini Lanzeon. Ha fur oa dign ober ar memez hent gant-ho ? Lod a lavaro dign marteze e tlichenn beza eat var ho lerc’h, ha pa ne viche bet ken nemed evit lavaret da Baol Inisan beza var evez pe kemeret an teac’h, rak oat erru varn-han. Pep hini a lavaro ar pez a garo, me n’oan evit goulen ali ouc’h den, hag a reaz va fenn va-unan. Euz a Geraouell da Lanzeon, n’euz nemed an hent braz penn-da-benn ; ar zoudarded a dlie beza eat dre an hent-se, ne c’hellenn ket-ta en em gaout enn ho raok, pa’z eo guir oant eat euz a Gerc’hoenner evit eun heur a ioa d’an nebeuta. N’oan ket, evel a velit, evit kas kelou ebed da Baol Inisan. Sonjal a riz neuze trei a gleiz ha mont da Vaner-al-Liorzou, da di Herve Soutre, breur-kaer da Baol Inisan, hag ive kerent tost avoualac’h di-me. Hennez a dlie gouzout eun dra-bennag, ha dioc’h ma lavarche dign, me a iache da Lanzeon pe a zistroche da lavaret d’an Aoutrou de Kerbalanek penaoz ez ea an traou. Klemmit ac’hanoun, mar kirit, mez na it ket da lavaret en defe bet aoun Ian Pennors rak ar republikaned, abalamour n’oa ket eat da Lanzeon.\nAdtapet diwar « https://br.wikisource.org/w/index.php?title=Emgann_Kergidu/Pennad_18&oldid=51310 »\nKemmoù diwezhañ degaset d'ar bajenn-mañ d'an 1 Mae 2013, da 20:21.